«Henrettet på Falstad 7. okt. 1942» Øverst fra venstre: Otto Skirstad, Henry Gleditsch, Finn Berg, Gunnar Sandberg Birch og Per Tangen Lykke. Nederst: Hirsch Zvi Komissar, Hans Konrad Ekornes, Gunnar Bull Aakrann, Harald Langhelle og Peder Eggen.  Foto: Trondheim byarkiv 
**Sonofrene i Trøndelag** er kallenavn for en gruppe på ti uskyldige «sonofre» som ble skutt og drept på Falstad fangeleir under unntakstilstanden i Trøndelag 7. oktober 1942. Henrettelsene skjedde på ordre fra Josef Terboven, tysk rikskommissær i Norge under andre verdenskrig, og var ment som en advarsel fra okkupasjonsmyndighetene og en «soning for flere sabotasjeforsøk» som motstandsbevegelsen hadde utført i Midt-Norge.

Historikk
---------

> Der Höherer SS- und Polizeiführer Nord meddeler:
> 
> 
> I samband med forholdsreglene for den sivile unntagelsestilstand ble følgende norske statsborgere den 6. oktober 1942 kl. 18 skutt som soning for flere sabotasjeforsøk som i den siste tiden er forøvd på noen bedrifter som tjener det norske folks forsyning.  
>   
> 
> 1. Advokat Otto Skirstad, Trondheim.  
> 
> 2. Teatersjef Henry Gleditsch, Trondheim.  
> 
> 3. Redaktør Harald Langhelle, Trondheim.  
> 
> 4. Forretningsdrivende Hirsch Kommissar (jøde), Trondheim.  
> 
> 5. Ingeniør Hans Konrad Ekornes, Trondheim.  
> 
> 6. Banksjef Birch, Trondheim.  
> 
> 7. Skipsmegler Per T. Lykke, Trondheim.  
> 
> 8. Advokat Bull Aakrann, Røros.  
> 
> 9. Byggeleder Peder Eggen, Orkanger, og  
> 
> 10. Kaptein Finn Berg, Trondheim.  
> 
> Hele formuen til de henrettede personer er beslaglagt og inndratt.  
>   
> 
> Rediess  
> 
> sign.  
> 
> SS-Obergruppenführer und General der deutschen Polizei
> 
> 
> 
> Kunngjøring fra den tyske politigeneralen i Norge under krigen om henrettelsen av ti «sonofre» i oktober 1942 for å straffe motstandsbevegelsens sabotasjeaksjoner i Midt-Norge.
> 
> 

Etter flere sabotasjeaksjoner mot industrianlegg utført av den norske motstandsbevegelsen innførte okkupasjonsmyndighetene unntakstilstand i store deler av Midt-Norge fra 6. til 12. oktober 1942. For å hevne og straffe aksjonene, og for å skremme folk fra å gjøre ytterligere motstand, valgte nazistene samtidig å avrette ti «syndebukker» i en gjengjeldelsesaksjon. Dermed henrettet de, overraskende og brutalt, ti kjente menn helt uten rettssak og dom.

Den unge nazisten Henrik Rogstad, som var fylkesfører i Quislings nasjonalistiske fascistparti Nasjonal Samling (NS) i Sør-Trøndelag, hjalp tyskerne i Trondheim med å sette opp ei liste på femten gisler ved unntakstilstanden.

Sammen med en kunngjøring om unntakstilstanden fra Terboven som ble sendt ut i aviser 6. oktober, meldte Wilhelm Rediess, øverste sjef for det tyske politiet, at henrettelsene fant sted samme kveld. Mennene ble imidlertid drept først ved daggry 7. oktober.

Eksekusjonspelotongen ble ledet av SS-Hauptsturmführer Oscar Hans' SS-Sonderkommando. Etter krigen ble Hans frifunnet for disse henrettelsene da det ikke kunne bevises at han hadde forstått at fangene ikke hadde fått en dom.

### De drepte

De drepte var:

1. Otto Skirstad (født 1882), advokat, Trondheim
2. Henry Gleditsch (født 1902), teatersjef, Trondheim
3. Harald Langhelle (født 1890), redaktør, Trondheim
4. Hirsch Komissar (født 1887), forretningsmann, Trondheim
5. Hans Konrad Ekornes, ingeniør, Ålesund
6. Gunnar Sandberg Birch, banksjef, Trondheim
7. Per Tangen Lykke, skipsmegler, Trondheim
8. Gunnar Bull Aakrann, advokat, Røros
9. Peder Eggen, byggeleder, Selbu
10. Finn Berg, kaptein, Selbu

Referanser
----------

1. 1 2 3  *Store norske leksikon* om «sonofrene i Trøndelag
2. ↑  Nøkleby, Berit (1996). *Skutt blir den-*. Oslo: Gyldendal. s. 113. ISBN 8205221731.

|  |  |
| --- | --- |
| Oppslagsverk/autoritetsdata | Store norske leksikon
 |